DA Den Europæiske Unions Tidende C 140/36

Sag anlagt den 19. april 2007 — Fuji Electric Holdings og Fuji Electric Systems mod Kommissionen

(Sag T-132/07)

(2007/C 140/61)

Processprog: engelsk

Parter

Sagsøgere: Fuji Electric Holdings Co., Ltd (Kawasaki, Japan) og Fuji Electric Systems Co., Ltd (Tokyo, Japan) (ved solicitors P. Chapatte og P. Walter)

Sagsøgt: Kommissionen for De Europæiske Fællesskaber

Sagsøgernes påstande

— Beslutningens artikel 1, litra g), annulleres, for så vidt som det i denne bestemmelse fastslås, at den overtrædelse, der er henført til Fuji Electric Holdings, forelå efter september 2000.

— Beslutningens artikel 1, litra h), annulleres i sin helhed.

— Beslutningens artikel 2, litra d), annulleres, for så vidt som der herved er blevet pålagt Fuji Electric Systems solidarisk hæftelse for den i henhold til bestemmelsen pålagte bøde.

— Beslutningens artikel 2, litra f), annulleres, for så vidt som der herved er blevet pålagt Fuji solidarisk hæftelse for den ved bestemmelsen pålagte bøde.

— Den bøde, der er blevet pålagt Fuji, nedsættes.

— Kommissionen for De Europæiske Fællesskaber tilpligtes at betale sagens omkostninger, herunder de af Fuji afholdte omkostninger.

Søgsmålsgrunde og væsentligste argumenter

Sagsøgerne har i henhold til artikel 230 EF anlagt et søgsmål med påstand om annullation af Kommissionens beslutning af 24. januar 2007 [sag COMP/F/38.899 — gasisoleret koblingsudstyr — K(2006) 6762 endelig udg.], hvorved Kommissionen lagde til grund, at sagsøgerne blandt andre virksomheder havde overtrådt artikel 81, stk. 1, EF og fra den 1. januar 1994 også artikel 53 EØS inden for sektoren for gasisoleret koblingsudstyr (herefter »GIK«) gennem en samling aftaler og former for samordnet praksis, der bestod i a) markedsopdeling, b) tildeling af kvoter og opretholdelse af de respektive markedsandele, c) tildeling af individuelle GIK-projekter (aftaler om tildeling af udbud) til angivne producenter og manipulation af proceduren for afgivelse af bud vedrørende disse projekter, d) prisfastsættelse, e) aftaler om ophør af licensaftaler med virksomheder, der ikke var medlemmer af kartellet, og f) udveksling af følsomme markedsoplysninger. Parterne har nedlagt en subsidiær påstand om væsentlig nedsættelse af de pålagte bøder.

I beslutningen holdes Fuji Electric Systems (herefter »FES«) ansvarlig for at have deltaget i overtrædelsen fra 15. april 1988 til 30. september 2002. Imidlertid bestrider FES, at selskabet deltog i udstyrskvoteaftalen og gør gældende, at det ikke var indblandet i GIK-salgene før 1. juli 2001, dvs. omkring ni måneder efter at Fuji Electric Holdings (herefter »FEH«) var ophørt med at deltage i kartellet. Det gøres gældende, at Kommissionen foretog en åbenbart urigtig bedømmelse, urigtig retsanvendelse for så vidt angår bevisbyrde og urigtig retsanvendelse vedrørende ligebehandling, da den lagde til grund, at FEH fortsat deltog i udstyrskvoteaftalen efter de japanske medlemmers møde, der fandt sted omkring september 2000.

Fuji fastholder endvidere, at selskabet ikke bør holdes solidarisk ansvarlig for Japan AE Power Systems Corporations (herefter »JAEPS«) indblanding i kartellet, eftersom Fuji hverken havde evnen til at udøve bestemmende indflydelse over JAEPS, eller havde noget kendskab til dette selskabs påståede deltagelse i kartellet. Sagsøgeren gør således gældende, at Kommissionen foretog en åbenbart urigtig bedømmelse vedrørende den af FES begåede overtrædelse.

Endelig gør Fuji gældende, at beslutningen er ugyldig som følge af åbenbare fejlskøn for så vidt angår overtrædelsens varighed samt ansvaret for den overtrædelse, der hævdes begået af JAEPS. Kommissionen har endvidere foretaget en urigtig fastsættelse af betydningen af de oplysninger, sagsøgerne har fremlagt, idet den har lagt til grund, at oplysningerne ikke kunne begrunde en nedsættelse af den bøde, der er blevet pålagt sagsøgerne, i henhold til samarbejdsmeddelelsen. Fuji gør i denne henseende gældende, at de pålagte bøder bør nedsættes væsentligt.